בס"ד

אילן חיים פור

מחבר הספר:

'הפכים במקרא ובלשון חכמים'

0527205051

**ותלקח אסתר**

יחידה בעולמה, אם ואב אַין

לשמע אוזן תדמע כל עין

לבת לקחה לו מרדכי בן הדוד

מנוח לנפשה מצאה, ותחדל לנדוד

יחיד בעולמה, ותהי לו לבית

ותדמה לנוח בצל גפן תאנה וזית

רפואה הקדים האל בטרם מכה

במשתה המלך סרחה המלכה

ובקלקלתה נתפסה כדג בחכה

הסוררת אבדה בעצת המן

נסתרות דרכיו, גבהו ממקום ומזמן

תחת הסרפד תעלה הדסה

ומרדכי ידע את כל אשר נעשה

ותלקח אסתר אל יד הגא לשמור

ששה חודשים בבשמים ובשמן המור

לפניה מחול משחקים, יודעי נגן בשיר מזמור

ותמלוך אסתר וכתר בראשה ניתן

והמן מתנשא כארז זקוף איתן

כי לי יאה כי לי נאה כתר מלוכה

והוא מוקש לעצמו שם, וגם העמיק שוחה

אל תחרישי בתי, עת להציל מיד צר

קומי עורי! המלאכה רבה והיום קצר

איך אלך ושמע המלך והרגני בחמתו

ואשר לא יקרא ובא, אחת דתו

עתה אתה שמע בקולי לאשר אצווה

ולישועת ה' כהרף עין נייחל ונקווה

את היהודים כנוס ומאכל לפיכם לא יבוא

ואני אל המלך אשר לא כדת אבוא

נפשי בכפי שמתי, ולשפוך שיחי עמדתי

אלי אל תעזבני, דמעתי על לחיי הורדתי

אבדתי מאבי ומעמי, עתה מאישי אבדתי

ויעש ככל אשר ציותה עליו הנביאה

והיא בשרביט נגעה, עזה כלביאה

מה לך אסתר, בקשתך אמלא בכפליים

עד חצי המלכות ותעש, בניין ירושלים

השיבתו כבן לפני אביו מתחטא

יבוא המלך והמן היום אל המשתה

הגידי נא עתה ביתי, אעשה כל שתאמר

יבוא המלך והמן אל המשתה גם מחר

זרע עמלק בגאונו לא מצא נחמה

עד יתלה מרדכי על חמישים אמה

בור כרה ויחפרהו, ויפול בשחת יפעל

והנה גם חרבו בליבו באה כחץ מורעל

מהר קח את הלבוש והסוס בלי היסוס

ועשה כן למרדכי, על כבודך אל תחוס

זרע עשיו וצאצאיו נתלו על עץ

הופרה עצת אויב ומחשבת רועץ

בודדה שוב נותרתי, יחידה בעולמי

גם כי על כסא שן אשב בהיכלי ואולמי

לו ייכתב לזיכרון בספר, למען ספר שמי

קפחתי את מור דודי, היה לי לאבי ולאימי

נחמתי בעניי, את מולדתי הצלתי ואת עמי

למען שמו באהבה, יחיד הוא בעולמי!